ରାତିଅଧରେ ଭଦ୍ରବ୍ୟକ୍ତିଙ୍କ ଘରେ ପଶି ପୋଲିସ ହଟହଟା\nଭୁବନେଶ୍ୱର, ୩।୧(ବ୍ୟୁରୋ)- ରାତିଅଧରେ ଜଣେ ବିଚାରପତିଙ୍କ ଘରେ ସିବିଆଇ ପିଶ ବଦ୍ନାମ ହେବା ପରେ କମିଶନରେଟ ପୋଲିସ ଅନୁରୂପ ଭାବେ ଜଣେ ଭଦ୍ରବ୍ୟକ୍ତିଙ୍କ ଘରେ ପଶି ହଟହଟା ହୋଇଛି। କଳାରାହାଙ୍ଗର ପ୍ରଦୀପ ନାୟକଙ୍କ ଘରେ ବନ୍ଧୁକ ବେପାର ଚାଲିଥିବା ନେଇ କଣ୍ଟ୍ରୋଲ ରୁମ୍ରୁ ସୂଚନା ପାଇବା ପରେ ମଙ୍ଗଳବାର ବିଳମ୍ବିତ ରାତିରେ ପୋଲିସ ଚଢ଼ାଉ କରିଥିଲା।\nରାତିଅଧରେ ଭଦ୍ରବ୍ୟକ୍ତିଙ୍କ ଘରେ ପଶି ପୋଲିସ ହଟହଟା\t January 4th, 00:41 AM January 4th, 00:41 AM\nଭୁବନେଶ୍ୱର, ୩।୧(ବ୍ୟୁରୋ)- ରାତିଅଧରେ ଜଣେ ବିଚାରପତିଙ୍କ ଘରେ ସିବିଆଇ ପିଶ ବଦ୍ନାମ ହେବା ପରେ କମିଶନରେଟ ପୋଲିସ ଅନୁରୂପ ଭାବେ ଜଣେ ଭଦ୍ରବ୍ୟକ୍ତିଙ୍କ ଘରେ ପଶି ହଟହଟା ହୋଇଛି। କଳାରାହାଙ୍ଗର ପ୍ରଦୀପ ନାୟକଙ୍କ ଘରେ ବନ୍ଧୁକ ବେପାର ଚାଲିଥିବା ନେଇ କଣ୍ଟ୍ରୋଲ ରୁମ୍ରୁ ସୂଚନା ପାଇବା ପରେ ମଙ୍ଗଳବାର ବିଳମ୍ବିତ ରାତିରେ ପୋଲିସ ଚଢ଼ାଉ କରିଥିଲା। କିନ୍ତୁ ସାଥୀରେ କୌଣସି ମହିଳା କର୍ମଚାରୀ ଯାଇ ନ ଥିଲେ। ଅନ୍ୟପଟେ ପ୍ରଦୀପ ଜଣେ ଭଦ୍ରବ୍ୟକ୍ତି ହୋଇଥିବାବେଳେ ତାଙ୍କ ଘରୁ କୌଣସି ବନ୍ଧୁକ ନ ପାଇ ପୋଲିସ ଖାଲିହାତରେ ଫେରିଥିଲା। ଶେଷରେ ତ୍ରୁଟି ହୋଇଥିବା ଜାଣିବା ପରେ ପୋଲିସ ଘଟଣାକୁ ଚାପିବାକୁ ଉଦ୍ୟମ କରିଛି। ବୁଧବାର ଘର ମାଲିକଙ୍କୁ ଥାନାକୁ ଡକାଇ ଭୁଲ ହୋଇଥିବା ମଞ୍ଚେଶ୍ୱର ପୋଲିସ ସ୍ବୀକାର କରିଛି। ମିଳିଥିବା ସୂଚନା ଅନୁଯାୟୀ, ମଙ୍ଗଳବାର ରାତିରେ କେହି ଜଣେ କଣ୍ଟ୍ରୋଲ ରୁମ୍କୁ ଫୋନ୍ କରି କହିଥିଲେ ପ୍ରଦୀପ ଘରେ ବନ୍ଧୁକ ରଖି ବେପାର କରୁଛନ୍ତି। କଣ୍ଟ୍ରୋଲ ରୁମ୍ରୁ ସଙ୍ଗେ ସଙ୍ଗେ ମଞ୍ଚେଶ୍ୱର ଥାନାକୁ ଫୋନ୍ କରିଥିଲେ। ମଞ୍ଚେଶ୍ୱର ଥାନା ପୋଲିସ କିଛି ନ ବୁଝି ସିଧା ସିଧା ପ୍ରଦୀପଙ୍କ ଘରେ ଚଢଉ କରିଥିଲା। ପୋଲିସ ରାତି ଅଧରେ କବାଟ ବାଡ଼େଇଥିଲା। ପ୍ରଦୀପ କବାଟ ଖୋଲିବା ପରେ ପୋଲିସ କର୍ମଚାରୀମାନେ ଘରେ ପଶି ବନ୍ଧୁକ ଖୋଜିବା ଲାଗି ଜିନିଷପତ୍ର ଫିଙ୍ଗାଫୋପଡ଼ା କରିଥିଲେ। ପ୍ରଦୀପ ପୋଲିସର ଏଭଳି କାର୍ଯ୍ୟକଳାପକୁ ସହଜରେ ଗ୍ରହଣ କରିପାରି ନ ଥିଲେ। ଚଢଉର କାରଣ ସମ୍ପର୍କରେ ସେ ପଚାରିଥିଲେ ମଧ୍ୟ କେହି ଉତ୍ତର ଦେଇ ନ ଥିଲେ। ଘର ଭିତରେ ପଶି ଯାଞ୍ଚ କରିବା ପରେ କିଛି ନ ପାଇବାରୁ ଫେରିଯାଇଥିଲେ। ସକାଳେ ପ୍ରଦୀପ ଥାନାରେ ପହଞ୍ଚତ୍ ପୁଣି କ'ଣ ପାଇଁ ଚଢ଼ାଉ କରାଯାଇଥିଲା ବୋଲି ପ୍ରଶ୍ନ କରିଥିଲେ। ମାତ୍ର ଡିସିଓ ତାଙ୍କୁ ଥାନା ଅଧିକାରୀ ନ ଥିବା କହି ଫେରାଇ ଦେଇଥିଲେ। ପୁଣି ସେ ସନ୍ଧ୍ୟାରେ ଥାନାକୁ ଯାଇଥିଲେ। ଥାନା ଅଧିକାରୀ କେ.ପି. ମିଶ୍ରଙ୍କୁ ସେ ଚଢ଼ାଉ ସମ୍ପର୍କରେ ପଚାରିଥିଲେ। ଭୁଲ୍ରେ ଚଢ଼ାଉ କରାଯାଇଥିବା ଥାନା ଅଧିକାରୀ ତାଙ୍କୁ କହିଥିଲେ। ପୋଲିସ ଆମକୁ କିଛି ନ କହି ବିନା ମହିଳା ପୋଲିସ ଓ ବିନା ସର୍ଚ ଓ୍ବାରେଣ୍ଟରେ ଆମ ଘରେ ଚଢଉ କରିଥିବା ପ୍ରଦୀପ କହିଛନ୍ତି। ଏ ନେଇ ଥାନା ଅଧିକାରୀ କେ.ପି. ମିଶ୍ର କହିଛନ୍ତି, ପ୍ରଦୀପଙ୍କ ଘରେ ବନ୍ଧୁକ ଥିବା କଣ୍ଟ୍ରୋଲ ରୁମ୍ରୁ ଥାନାକୁ ଫୋନ୍ ଆସିଥିଲା। ଫୋନ୍ ପାଇବା ପରେ ଥାନାରୁ ଅଫିସର ତାଙ୍କ ଘରକୁ ଯାଇଥିଲେ। ପୋଲିସ ସେଠାରେ ଯାଞ୍ଚ କରିବା ପରେ କିଛି ନ ପାଇ ଫେରି ଆସିଥିଲା। ପୂର୍ବରୁ ତାଙ୍କ ପଡୋଶୀଙ୍କ ସହ ଜାଗାକୁ ନେଇ ବିବାଦ ରହିଛି। ତେଣୁ ତାଙ୍କର ପଡୋଶୀ କଣ୍ଟ୍ରୋଲକୁ ଫୋନ୍ କରିଥିବା ସନ୍ଦେହ କରାଯାଉଛି। ଅନ୍ୟପକ୍ଷରେ ରାତି ଅଧରେ ପୋଲିସ କିଭଳି ମହିଳା କର୍ମଚାରୀଙ୍କୁ ନ ନେଇ ଏବଂ ବିନା ସର୍ଚ୍ଚ ଓ୍ବାରେଣ୍ଟରେ ଜଣେ ଭଦ୍ରବ୍ୟକ୍ତିଙ୍କ ଘରେ ଚଢଉ କଲା ତାହାକୁ ନେଇ ଏବେ ସାଧାରଣରେ ପ୍ରଶ୍ନବାଚୀ ସୃଷ୍ଟି ହୋଇଛି। ପୋଲିସର ଏଭଳି କାର୍ଯ୍ୟକଳାପକୁ ସାଧାରଣରେ ନାପସନ୍ଦ କରାଯାଇଛି। ସୂଚନାଯୋଗ୍ୟ, କିଛି ମାସ ତଳେ ସିବିଆଇ ଅଧିକାରୀମାନେ କଟକସ୍ଥିତ ଜଣେ ବିଚାରପତିଙ୍କ ବାସଭବନରେ ରାତିଅଧରେ ପଶି ଚର୍ଚ୍ଚାକୁ ଆସିଥିଲା।
